จับตาราคาทองคำ
โนฮาว : สวัสดีครับ
19 ต.ค. 2555

โนฮาว : สวัสดีครับ
ปูกะตอย : สวัสดีจ้า ช่วงนี้พอร์ตลงทุนเป็นยังงัยบ้าง
โนฮาว : สบายๆ เพราะเราเน้นระยะยาว กินปันผลไปเรื่อยๆ
ปูกะตอย : ไม่เดือดร้อนอะดิ
โนฮาว : แน่นอนอยู่แล้ว แล้วเป็นยังงัยบ้างล่ะ ได้ยินว่าสนใจทองคำเหรอ
ปูกะตอย : ทำไมรู้ล่ะ แล้วทองคำน่าสนใจมั้ย
โนฮาว : โอเคนะ คือ ราคาทองคำปรับตัวขึ้นอย่างต่อเนื่องนับตั้งแต่สหรัฐประกาศใช้มาตรการ QE3 ถึงแม้ว่าราคาจะปรับเพิ่มขึ้นมาบ้างแล้ว แต่นักวิเคราะห์ของ บลจ.กสิกรไทย ยังมองว่าสามารถทยอยเข้าลงทุนเพื่อโอกาสทำกำไรจากปัจจัยบวกต่อราคาทองคำในระยะยาวได้
ปูกะตอย : น่าสนใจแฮะ
โนฮาว : ราคาทองคำในช่วงนี้อยู่ในจุดที่น่าทยอยเข้าลงทุน เพราะในระยะยาวค่าเงินดอลลาร์ที่ยังคงมีแนวโน้มที่อ่อนค่าลงจากการใช้มาตรการ QE3 เป็นปัจจัยบวกที่ส่งเสริมให้ราคาทองคำสามารถปรับตัวเพิ่มขึ้นได้ต่อเนื่อง แต่เชื่อว่าราคาทองคำในระยะสั้นอาจจะอ่อนตัวลงได้อีกระหว่างทางตามข่าวสารเศรษฐกิจที่เกิดขึ้น โดยเฉพาะประเด็นอ่อนไหวในภูมิภาคยุโรป ซึ่งยังคงมีข่าวเกี่ยวกับปัญหาหนี้ออกมาเป็นระยะๆ และจะกดดันราคาทองคำลงมา แต่เมื่อมีข่าวดีก็จะผลักดันราคาทองคำขึ้นไปอีก ซึ่งจะทำให้ราคาทองคำขึ้นลงเป็นรอบๆ และเปิดโอกาสให้เราสามารถซื้อขายทำกำไรระยะสั้นจากการขึ้นลงของราคาทองคำได้
ปูกะตอย : แล้วปัจจัยบวก มีอะไรบ้าง
โนฮาว : ตลาดยังคงให้น้ำหนักการลงทุนในทองคำเพิ่มขึ้น โดยมีความต้องการทองคำเพิ่มขึ้น ซึ่งนักวิเคราะห์เชื่อว่าจะส่งผลให้ราคาทองคำปรับตัวขึ้นตามไปด้วย เห็นได้จากปริมาณทองคำที่ถือครองโดยกองทุน ETF ทองคำทั่วโลกในช่วงต้นเดือน ต.ค.นี้ เพิ่มขึ้นมานับเป็นสถิติสูงสุด และสะท้อนความเชื่อมั่นของนักลงทุนที่ยังเป็นบวกต่อราคาทองคำ แม้ในช่วงต้นเดือนที่ผ่านมาราคาทองคำจะอยู่ในระดับสูงมาก ขณะเดียวกันปริมาณทองคำที่เข้าซื้อเพิ่มเติมโดยธนาคารกลางทั่วโลกตั้งแต่ต้นปีถึงเดือน ส.ค. ปรับตัวเพิ่มขึ้นอย่างมากทีเดียว แสดงให้เห็นว่าธนาคารกลางทั่วโลกยังเชื่อมั่นในมูลค่าของทองคำ และคาดว่าแนวโน้มในระยะยาวจะยังคงเข้าถือครองทองคำเพิ่มเติมขึ้นอีก ซึ่งจะเป็นปัจจัยบวกต่อราคาทองคำเช่นกัน
ปูกะตอย : งั้นจัดไป
โนฮาว : แต่เราก็อยากจะบอกว่าถ้าคิดจะลงทุนทองคำ ก็ควรจะเน้นการลงทุนระยะยาวนะครับ และที่สำคัญอย่าลงทุนให้มากจนเกินไป 
ปูกะตอย : จ้า งั้นวันนี้ขอตัวก่อนนะ บ๊าย บาย